CELEX: 32016H2125
Language: fi
Date: 2016-11-30 00:00:00
Title: Komission suositus (EU) 2016/2125, annettu 30 päivänä marraskuuta 2016, Euroopan parlamentin ja neuvoston direktiivin 2009/125/EY nojalla toimialan toteuttamia itsesääntelytoimia koskevista suuntaviivoista (ETA:n kannalta merkityksellinen teksti )

3.12.2016   
            
            
               FI
            
            
               Euroopan unionin virallinen lehti
            
            
               L 329/109
            
         KOMISSION SUOSITUS (EU) 2016/2125,
   annettu 30 päivänä marraskuuta 2016,
   Euroopan parlamentin ja neuvoston direktiivin 2009/125/EY nojalla toimialan toteuttamia itsesääntelytoimia koskevista suuntaviivoista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 292 artiklan,
   sekä katsoo seuraavaa:
   
               (1)
            
            
               Euroopan parlamentin ja neuvoston direktiivin 2009/125/EY (1) 15 artiklan 1 kohdassa säädetään, että jos tuote täyttää 2 kohdassa luetellut edellytykset, sen osalta on toteutettava täytäntöönpanotoimenpide tai itsesääntelytoimi.
            
         
               (2)
            
            
               Direktiivin 2009/125/EY 15 artiklan 2 kohdassa vahvistetaan edellytykset tuotteille, joiden osalta on toteutettava täytäntöönpanotoimenpide tai itsesääntelytoimi, esimerkiksi jos tuotteella on merkittävä myyntivolyymi unionissa (ohjeellisesti yli 200 000 yksikköä vuodessa), sillä on merkittävä ympäristövaikutus ja siihen liittyy merkittäviä mahdollisuuksia ympäristövaikutusten parantamiseen ilman kohtuuttomia kustannuksia, ottaen huomioon muun asiaa koskevan yhteisön lainsäädännön puuttuminen, markkinavoimien kyvyttömyys ja suuret eroavaisuudet markkinoilla saatavissa olevien toimivuudeltaan vastaavien tuotteiden ympäristötehokkuudessa.
            
         
               (3)
            
            
               Direktiivin 2009/125/EY 17 artiklan mukaan vapaaehtoiset sopimukset ja muut itsesääntelytoimet voidaan esittää täytäntöönpanotoimenpiteiden vaihtoehtoina jollekin tuoteryhmälle, ja ne on arvioitava ainakin direktiivin liitteen VIII perusteella.
            
         
               (4)
            
            
               Tuotteisiin olisi sovellettava pikemminkin vaihtoehtoisia toimia, kuten direktiivin 2009/125/EY 17 artiklassa säädettyjä tuotannonalan vapaaehtoisia itsesääntelysopimuksia, jos tällaisilla toimenpiteillä saavutetaan tavoitteet todennäköisesti nopeammin tai vähemmillä kustannuksilla kuin pakollisilla täytäntöönpanotoimenpiteillä.
            
         
               (5)
            
            
               Komissio on laatinut toimialan tekemiä itsesääntelytoimia koskevat suuntaviivat, joilla helpotetaan tällaisten toimien laatimista ja täytäntöönpanoa ja varmistetaan itsesääntelytoimien johdonmukaisuus.
            
         
               (6)
            
            
               Suuntaviivoissa käsitellään erityisesti direktiivin 2009/125/EY liitteessä VIII esitettyä ohjeellisten edellytysten luetteloa, jota komissio voi käyttää arvioidessaan itsesääntelyaloitteen hyväksyttävyyttä vaihtoehtona täytäntöönpanotoimenpiteille ja jossa viitataan osallistumisen avoimuuteen, lisäarvoon, edustavuuteen, määrällisiin ja vaiheittaisiin tavoitteisiin, kansalaisyhteiskunnan osallistumiseen, seurantaan ja raportointiin, itsesääntelyaloitteen hallinnoimisen kustannustehokkuuteen, kestävyyteen ja kannustimien yhdenmukaisuuteen.
            
         
               (7)
            
            
               Direktiivin 2009/125/EY liitteen VIII mukaan siihen sisältyvä edellytysten luettelo ei ole tyhjentävä, ja direktiivin 17 artiklan mukaan itsesääntelytoimi on arvioitava ainakin direktiivin liitteen VIII perusteella. Suuntaviivoissa olisi keskityttävä erityisesti siihen, miten itsesääntelytoimen toimintaa olisi hallinnoitava ja kuka voi osallistua, sekä tiedottamiseen, seurantaan, raportointiin ja noudattamiseen.
            
         
               (8)
            
            
               Suuntaviivoista keskusteltiin jäsenvaltioiden ja sidosryhmien kanssa direktiivin 2009/125/EY 18 artiklan nojalla perustetussa kuulemisfoorumissa.
            
         
               (9)
            
            
               Kuten direktiivin 2009/125/EY liitteessä VIII olevassa 6 kohdassa edellytetään, itsesääntelytoimiin on sisällyttävä hyvin suunniteltu seuranta- ja raportointijärjestelmä. Komissio – kuulemisfoorumin ja direktiivin 2009/125/EY 19 artiklan 1 kohdassa tarkoitetun komitean avustamana – seuraa itsesääntelytoimien soveltamista ja harkitsee pakollisten täytäntöönpanotoimenpiteiden käyttöönottoa, jos itsesääntelytoimen tavoitteita ei ole saavutettu,
            
         ON ANTANUT TÄMÄN SUOSITUKSEN:
   
               1.
            
            
               Toimialan olisi noudatettava liitteessä esitettyjä suuntaviivoja. Suuntaviivoja noudattamalla voidaan varmistaa, että komissio pitää ekologista suunnittelua koskevaa itsesääntelytoimea pätevänä vaihtoehtona täytäntöönpanotoimenpiteelle.
            
         
               2.
            
            
               Tämä suositus olisi julkaistava Euroopan unionin virallisessa lehdessä.
            
         
      Tehty Brysselissä 30 päivänä marraskuuta 2016.
      
         
            Komission puolesta
         
         Miguel ARIAS CAÑETE
         
            Komission jäsen
         
      
   
   
      (1)  Euroopan parlamentin ja neuvoston direktiivi 2009/125/EY, annettu 21 päivänä lokakuuta 2009, energiaan liittyvien tuotteiden ekologiselle suunnittelulle asetettavien vaatimusten puitteista (EUVL L 285, 31.10.2009, s. 10).
   
      LIITE
      1.   TAVOITTEET
      Itsesääntelystä on kyse silloin, kun yritys tai toimiala muotoilee omasta aloitteestaan käytännesääntöjä tai toimintarajoituksia, joiden täytäntöönpanosta se itse vastaa. Puhdas itsesääntely on harvinaista, ja unionin tasolla siinä on yleensä mukana komissio, joka käynnistää itsesääntelytoimen laatimisen tai helpottaa sitä. Parempaa sääntelyä koskevan aloitteen (1) puitteissa komissio pitää hyvin suunniteltuja muuhun kuin sääntelyyn perustuvia lähestymistapoja vaihtoehtoisina toimintaratkaisuina.
      Direktiivissä 2009/125/EY, jäljempänä ’direktiivi’, säädetään vapaaehtoisista sopimuksista tai muista itsesääntelytoimista vaihtoehtona sen nojalla annettaville täytäntöönpanoasetuksille ja asetetaan ne etusijalle, jos niillä todennäköisesti päästään tavoitteisiin nopeammin tai pienemmin kustannuksin kuin pakollisilla vaatimuksilla (2). Direktiivissä säädetään ohjeellisista edellytyksistä itsesääntelytoimien arvioimiseksi (3), mutta komission tähän mennessä tunnustamista kolmesta vapaaehtoisesta sopimuksesta (4) saatujen kokemusten perusteella direktiivin 18 artiklalla perustetun kuulemisfoorumin jäsenet katsovat, että on tarvetta antaa näihin edellytyksiin liittyviä suuntaviivoja, etenkin seurannan ja raportoinnin suhteen.
      Näillä suuntaviivoilla pyritään helpottamaan direktiivin mukaisten itsesääntelytoimien laatimista ja täytäntöönpanoa. Niiden tarkoituksena on avustaa toimialaa ja helpottaa itsesääntelytoimien johdonmukaista täytäntöönpanoa. Niissä otetaan huomioon parempaa itse- ja yhteissääntelyä koskevat periaatteet (5).
      Suuntaviivoja noudattamalla voidaan varmistaa, että komissio pitää ekologista suunnittelua koskevaa itsesääntelytoimea pätevänä vaihtoehtona täytäntöönpanotoimenpiteelle. Nykyisten ekologista suunnittelua koskevien itsesääntelytoimien osalta komission olisi saatava viimeistään vuonna 2018 tarkistusta koskeva ehdotus, jolla toimet linjataan mahdollisuuksien mukaan suuntaviivojen mukaiseksi.
      2.   EKOLOGISTA SUUNNITTELUA KOSKEVIEN ITSESÄÄNTELYTOIMIEN TUNNUSTAMINEN
      Komissio asettaa etusijalle sellaisia tuoteryhmiä koskevat itsesääntelytoimet, jotka sisältyvät direktiivin 16 artiklassa säädettyyn ekologista suunnittelua koskevaan työohjelmaan. Toimialan olisi toimitettava komissiolle mahdolliset ehdotukset tällaisia ryhmiä koskevista itsesääntelytoimista ennen kyseistä tuoteryhmää koskevaa teknistä, taloudellista ja ympäristöanalyysiä (valmistelututkimus) tai tällaisen analyysin aikana.
      Toimialaa voidaan pyytää muuttamaan ehdotusta niin, että siinä otetaan huomioon komissiolta ja kuulemisfoorumilta saadut mahdolliset huomautukset.
      Jos komissio päättää tunnustaa itsesääntelytoimen, se ei anna ekologista suunnittelua koskevaa täytäntöönpanoasetusta. Jos itsesääntelytoimen seurannassa tai sidosryhmiltä saadussa palautteessa tulee kuitenkin esiin puutteita itsesääntelytoimen täytäntöönpanossa, komissio arvioi tilanteen uudelleen.
      Itsesääntelytoimen tunnustaminen ei estä komissiota antamasta lainsäädäntöä muiden toimintavälineiden nojalla (esim. Euroopan parlamentin ja neuvoston direktiivi 2010/30/EU (6) ja Euroopan parlamentin ja neuvoston asetus (EY) N:o 66/2010 (7)) kyseisen tuoteryhmän osalta.
      3.   SUUNTAVIIVAT EKOLOGISTA SUUNNITTELUA KOSKEVIA ITSESÄÄNTELYTOIMIA VARTEN
      Kaikkien toimialan tekemien ekosuunnittelua koskevien itsesääntelytoimien olisi sisällettävä sääntöjä niiden toiminnasta. Jotta varmistetaan direktiivin nojalla tunnustettujen itsesääntelytoimien yhdenmukaisuus ja helpotetaan niiden laatimista ja täytäntöönpanoa, itsesääntelytoimissa olisi noudatettava jäljempänä esitettyjä suuntaviivoja. Itsesääntelytoimi voi sisältää suuntaviivoissa esitettyjen sääntöjen lisäksi muitakin sääntöjä, ja siinä voidaan laajentaa suuntaviivoissa esitettyjä sääntöjä.
      3.1   Osallistumisen avoimuus
      
      Jos yritykset aikovat laatia itsesääntelytoimia, niiden olisi ilmoitettava aikeestaan julkisesti ennen toimen laatimisprosessin aloittamista. Niiden olisi ilmoitettava taho, johon muut yritykset voivat ottaa yhteyttä ja osallistua näin toimeen.
      Itsesääntelytoimeen olisi sisällyttävä luettelo yrityksistä, jotka ovat allekirjoittaneet toimen. Samoilla tuotemarkkinoilla toimivien yritysten pitäisi voida liittyä itsesääntelytoimeen milloin tahansa, kunhan ne osallistuvat sen toimintakustannuksiin. Itseääntelytoimeen olisi liitettävä jäsenyyslomake, joka toimen allekirjoittajaksi haluavan yrityksen on täytettävä ja allekirjoitettava. Allekirjoittajien olisi lähetettävä täytetyt ja allekirjoitetut alkuperäiset jäsenyyslomakkeet viipymättä komissiolle.
      Allekirjoittajan, joka vetäytyy itsesääntelytoimesta, olisi ilmoitettava tästä kirjallisesti vähintään kuukautta aikaisemmin ohjauskomitean puheenjohtajalle (ks. 3.5 kohta). Puheenjohtajan olisi ilmoitettava ohjauskomitealle allekirjoittajan vetäytymisestä viikon kuluessa kirjallisen ilmoituksen vastaanottamisesta.
      3.2   Lisäarvo
      
      Itsesääntelytoimia koskeviin ehdotuksiin tai tarkistettuihin versioihin olisi liitettävä huomautus, jossa selitetään, miten ehdotuksella saavutetaan ekologista suunnittelua koskevat tavoitteet nopeammin tai pienemmillä kustannuksilla kuin pakollisilla vaatimuksilla; tämän tueksi on esitettävä näyttöä.
      Jos jotkin tai kaikki allekirjoittajat ovat tehneet jonkinlaisen erillisen sopimuksen tai yhteenliittymän, joka liittyy itsesääntelytoimen tavoitteisiin, kaikki sopimukseen tai yhteenliittymään liittyvät asiakirjat olisi mainittava ja asetettava julkisesti saataville.
      Itsesääntelytoimeen olisi sisällyttävä kaikkien olennaisten osien uudelleentarkastelua koskevia sääntöjä, joissa ilmoitetaan päivämäärä tai erityiset olosuhteet, jotka käynnistävät uudelleentarkastelun. Uudelleentarkastelun aikataulun olisi perustuttava toimenpiteen tarpeeseen tuottaa (edelleen) lisäarvoa, ottaen huomioon toimeen sisältyvien vaatimusten vaiheet sekä kyseisen tuoteryhmän teknologisen kehityksen vauhti.
      Uudelleentarkastelussa olisi vahvistettava, tarvitaanko toimesta uusi versio. Uudelleentarkastelu- ja tarkistusprosessin olisi oltava avoin niin, että ohjauskomitean tarkkailijat voivat osallistua siihen. Uudelleentarkasteluprosessin tulokset ja tapauksen mukaan ehdotus tarkistetuksi itsesääntelytoimeksi olisi toimitettava komissiolle.
      3.3   Edustavuus
      
      Itsesääntelytoimessa olisi ilmoitettava, kuinka suuren osuuden markkinoista allekirjoittajat kattavat; kattavuuden olisi oltava vähintään 80 prosenttia unionin markkinoille saatetuista ja/tai käyttöön otetuista (8) toimen kattamien tuotelajien yksiköistä. Allekirjoittajien olisi toimitettava näyttöä, jonka on koonnut tai todentanut riippumaton luonnollinen tai oikeushenkilö ja joka osoittaa, että itsesääntelytoimen markkinakattavuus on vähintään 80 prosenttia. Tämä olisi lähetettävä komissiolle
      
                  —
               
               
                  toimitettaessa itsesääntelytoimi tai sen tarkistettu versio, ja tulokset on täytynyt saada tai päivittää edeltävien kuuden kuukauden aikana,
               
            
                  —
               
               
                  kolmen kuukauden kuluessa mahdollisista muutoksista allekirjoittajien parissa (esim. allekirjoittajan vetäytymisen jälkeen tai sen jälkeen, kun allekirjoittajan asiaan liittyvä yksikkö on myyty taholle, joka ei ole allekirjoittaja), paitsi jos tuorein raportti osoittaa, että markkinakattavuus on edelleen vähintään 80 prosenttia muutoksen jälkeen, ja
               
            
                  —
               
               
                  kaksi vuotta viimeisimmän raportin lähettämisen jälkeen, jotta voidaan päivittää kattavuus markkinoilla tapahtuneiden muutosten jälkeen.
                  Itsesääntelytoimessa olisi määritettävä tarkat indikaattorit, joita on käytetty väitetyn markkinakattavuuden arvioimiseen. Indikaattoreiden olisi oltava puolueettomia, mitattavissa olevia ja riippumattoman elimen todennettavissa olevia. Indikaattoreiden olisi katettava kaikki toimen piiriin kuuluvat tuoteryhmät, jotka liittyvät energiaan.
               
            3.4   Määrälliset ja vaiheittaiset tavoitteet
      
      Itsesääntelytoimessa olisi lueteltava kaikki sen piiriin kuuluvat tuotelajit, annettava näiden tuotteiden määritelmät ja lueteltava tuotelajit, jotka kuuluvat itsesääntelytoimen piiriin kuuluvaan tuoteryhmään mutta joihin ei sovelleta sen vaatimuksia. Mahdollisten poikkeusten osalta on toimitettava perustelut.
      Itsesääntelytoimeen olisi sisällyttävä sen piiriin kuuluvia tuotteita koskevat suunnitteluvaatimukset ja tarvittaessa tietovaatimukset. Vaatimusten olisi liityttävä merkittäviin ympäristövaikutuksiin tuotteen elinkaaren aikana, ja niillä olisi pyrittävä parantamaan tuotteen ympäristötehokkuutta.
      Vaatimusten noudattamista olisi voitava mitata selkeillä ja luotettavilla indikaattoreilla. Noudattamisen mittaamista ja todentamista koskevat tarkemmat tiedot olisi annettava. Itsesääntelytoimessa olisi esitettävä asiakirjat, joihin ehdotetut vaatimukset perustuvat. Mahdolliset merkittävät erot ehdotettujen vaatimusten ja asiakirjojen välillä olisi tuotava esiin.
      Vaatimusten yhteydessä olisi esitettävä niiden soveltamispäivä, ja jos itsesääntelytoimi kattaa pitkän ajanjakson, siihen olisi sisällyttävä peräkkäisiä vaatimustasoja. Vaatimuksia olisi sovellettava vähintään 90 prosenttiin kaikista (itsesääntelytoimen kattamista) yksiköistä, jotka kukin allekirjoittaja on saattanut markkinoille ja/tai ottanut käyttöön.
      3.5   Kansalaisyhteiskunnan osallistuminen
      
      Ehdotetuista itsesääntelytoimista olisi kuultava kuulemisfoorumia, jossa on jäsenvaltioiden, toimialan, ammattiliittojen, kauppiaiden, vähittäiskauppiaiden, tuojien, ympäristönsuojeluryhmien ja kuluttajajärjestöjen edustajia.
      
         Ohjauskomitea
      
      Itsesääntelytoimen toiminnan hallinnointia varten olisi perustettava ohjauskomitea.
      Ohjauskomiteaan olisi kuuluttava kaikki itsesääntelytoimen allekirjoittajat ja komissio. Kunkin ryhmän edustajana olisi oltava yksi jäsen, ja kullakin on yhtäläinen äänioikeus.
      Kuulemisfoorumin jäsenillä ja riippumattomalla tarkastajalla olisi oltava tarkkailijan asema ohjauskomiteassa ilman äänioikeutta.
      Ohjauskomitean olisi kokoonnuttava vähintään kerran vuodessa Brysselissä. Ohjauskomitean kokousten olisi oltava avoimia asiaan liittyville osapuolille, mukaan luettuna itsesääntelytoimen piiriin kuuluvan sektorin yritykset, jotka eivät ole toimen allekirjoittajia.
      Ohjauskomitean olisi valittava keskuudestaan puheenjohtaja. Puheenjohtajan olisi sisällytettävä ohjauskomitean kokouksen esityslistaluonnokseen kaikki kohdat, joita jäsenet ja tarkkailijat ovat pyytäneet. Kutsut ohjauskomitean kokoukseen olisi lähetettävä kaikille jäsenille ja tarkkailijoille. Ilmoitus ohjauskomitean kokouksesta, mukaan luettuna esityslistaluonnos, olisi julkaistava itsesääntelytoimea käsittelevällä verkkosivustolla vähintään kuukausi ennen kokousta.
      Ohjauskomitean kokouksessa esitettävät ja keskusteltavat asiakirjat olisi lähetettävä kaikille ohjauskomitean jäsenille ja tarkkailijoille, ja ne olisi julkaistava itsesääntelytoimea käsittelevällä verkkosivustolla vähintään viikko ennen kokousta.
      Kaikilla osallistujilla olisi oltava oikeus puheenvuoroon ohjauskomitean kokouksissa ja oikeus pyytää, että puheenjohtaja kirjaa heidän näkökantansa pöytäkirjaan.
      Pöytäkirjaluonnos olisi lähetettävä kaikille ohjauskomitean jäsenille ja tarkkailijoille, ja heille olisi annettava vähintään kaksi viikkoa aikaa toimittaa sitä koskevia huomautuksia. Lopullinen pöytäkirja olisi julkaistava itsesääntelytoimea käsittelevällä verkkosivustolla kuukauden kuluessa kokouksesta.
      
         Verkkosivusto
      
      Olisi perustettava itsesääntelytoimea käsittelevä verkkosivusto. Verkkosivustolla olisi oltava vähintään seuraavat tiedot:
      
                  —
               
               
                  itsesääntelytoimen tuorein versio ja aiemmat versiot,
               
            
                  —
               
               
                  ajantasainen luettelo allekirjoittajista ja tiedot allekirjoittajien hiljattaisista vetäytymisistä ja poissulkemisista,
               
            
                  —
               
               
                  markkinakattavuutta koskevien raporttien tiivistelmät (paljastamatta yksittäisten allekirjoittajien kaupallisia tai luottamuksellisia tietoja),
               
            
                  —
               
               
                  ajantasaiset luettelot tuotteista, jotka allekirjoittajat ovat ilmoittaneet olevan itsesääntelytoimen mukaisia (tuotteita, jotka riippumaton tarkastaja on todennut vaatimusten vastaisiksi, ei pitäisi sisällyttää luetteloon),
               
            
                  —
               
               
                  riippumattoman tarkastajan laatimat raportit itsesääntelytoimen noudattamisesta,
               
            
                  —
               
               
                  ajantasainen luettelo allekirjoittajista, jotka eivät noudata itsesääntelytoimea,
               
            
                  —
               
               
                  jokaista ohjauskomitean kokousta varten: kokouskutsu, esityslistaluonnos, kokousasiakirjat ja kokouspöytäkirja, ja
               
            
                  —
               
               
                  tiedot riippumattomasta tarkastajasta, mukaan luettuna yhteystiedot.
                  Verkkosivustolla vierailevien olisi voitava esittää itsesääntelytoimea koskevia kysymyksiä allekirjoittajille ja riippumattomalle tarkastajalle. Näihin olisi vastattava kuukauden kuluessa.
               
            
         Valitukset
      
      Itsesääntelytoimessa olisi varmistettava, että kaikki osapuolet voivat esittää maksutta perusteltuja väitteitä mahdollisesta itsesääntelytoimen noudattamatta jättämisestä riippumattomalle tarkastajalle. Riippumattoman tarkastajan olisi arvioitava nämä väitteet ja tarpeen mukaan toteutettava jatkotoimia ja pyydettävä tietoja asianomaiselta allekirjoittajalta tekemällä testejä ja/tai tarkastus. Riippumattoman tarkastajan olisi tehtävä kussakin ohjauskomitean kokouksessa katsaus edellisen kokouksen jälkeen esitetyistä väitteistä ja esitettävä syyt, jos se ei ole tutkinut mitään näistä väitteistä.
      
         Tietojen saatavuus
      
      Itsesääntelytoimeen olisi sisällyttävä vaatimus, jonka mukaan allekirjoittajat antavat pyynnöstä komissiolle ja ohjauskomitean tarkkailijoille pääsyn toimen piiriin kuuluvien tuotteiden ja mallien ympäristötehokkuutta koskeviin teknisiin tietoihin, mukaan luettuna kaikki erityisedellytyksiin liittyvät ominaisuudet, jotta komissio ja ohjauskomitean tarkkailijat voivat arvioida ehdotettujen ja voimassa olevien itsesääntelytoimien tavoite- ja vaikutustason. Tietojen saantia koskevia sääntöjä ei tarvitse soveltaa kaupallisesti arkaluonteisiin tietoihin.
      Itsesääntelytoimeen olisi sisällyttävä vaatimus, jonka mukaan allekirjoittajat antavat pyynnöstä ekologisesta suunnittelusta vastaaville jäsenvaltioiden markkinavalvontaviranomaisille asiakirjoja ja tietoja, jotka eivät sisälly tuotteiden mukana oleviin asiakirjoihin, jotta nämä voivat todentaa itsesääntelytoimen vaatimusten noudattamisen, myös testeillä.
      3.6   Seuranta ja raportointi
      
      
         Riippumaton tarkastaja
      
      Riippumattoman tarkastajan olisi seurattava, että allekirjoittajat noudattavat itsesääntelytoimea. Itsesääntelytoimessa olisi esitettävä säännöt, joita sovelletaan riippumattomaan tarkastajaan, joka voi olla luonnollinen tai oikeushenkilö.
      Riippumattomalla tarkastajalla olisi oltava tarvittavat taidot vaatimusten noudattamisen todentamiseen, eikä hänellä/sillä saisi olla eturistiriitoja. Riippumattoman tarkastajan sopimusvelvoitteiden ei pitäisi rajoittaa noudattamisen todentamiseksi suoritettavaa tehtävää.
      Riippumattoman tarkastajan olisi
      
                  —
               
               
                  suoritettava tehtävänsä huolellisesti ja valvottava riittävästi kaikkia tehtäviä, joista hän/se on vastuussa,
               
            
                  —
               
               
                  oltava puolueeton kaikissa tehtävissään ja perustettava lausuntonsa ja raporttinsa pelkästään tosiseikkoihin, ja
               
            
                  —
               
               
                  noudatettava tarvittaessa luottamuksellisuutta, jotta suojataan allekirjoittajien kaupallisia etuja tai arkaluonteisia tietoja, ja allekirjoitettava pyydettäessä tätä varten itsesääntelytoimen allekirjoittajien kanssa salassapitosopimus.
               
            Itsesääntelytoimessa olisi vahvistettava menettely, jolla riippumaton tarkastaja valitaan ja varmistetaan, että tarkastajalla ei ole eturistiriitoja ja on tarvittavat taidot vaatimusten noudattamisen todentamiseksi. Valitun riippumattoman tarkastajan nimittämisestä on sovittava komission yksikköjen kanssa. Ohjauskomitean olisi oltava mukana riippumattoman tarkastajan sopimuksen ehtojen määrittelyssä.
      
         Noudattamista koskeva allekirjoittajien raportti
      
      Itsesääntelytoimessa olisi vahvistettava vähintään seuraavia näkökohtia koskevat säännöt niiden asiakirjojen osalta, jotka kunkin allekirjoittajan on toimitettava riippumattomalle tarkastajalle:
      
                  —
               
               
                  raportoitavien markkinatietojen ja teknisten tietojen tyyppi,
               
            
                  —
               
               
                  tietojen toimitusmuoto,
               
            
                  —
               
               
                  asiakirjojen lähetystapa, ja
               
            
                  —
               
               
                  asiakirjojen toimittamisen tiheys ja ajankohta.
               
            Kunkin allekirjoittajan olisi raportoitava kaikki tiedot (mukaan luettuna tuotteiden markkinatiedot ja ympäristötehokkuustiedot), jotka riippumaton tarkastaja tarvitsee voidakseen todentaa luotettavasti, että allekirjoittaja noudattaa kaikkia toimeen sisältyviä sitoumuksia.
      Allekirjoittajien olisi toimitettava markkinatiedot, joiden perusteella riippumaton tarkastaja voi vahvistaa, onko niiden tuotteista vähintään 90 prosenttia sitoumusten mukaisia. Jos allekirjoittajat sitoutuvat takaamaan, että niiden tuotteista 100 prosenttia on sitoumusten mukaisia, niitä ei vaadita toimittamaan erityisiä markkinatietoja riippumattomalle tarkastajalle.
      Raportoinnin olisi kohdistuttava kaikkiin malleihin, jotka itsesääntelytoimi kattaa ja jotka saatetaan unionin markkinoille ja/tai otetaan käyttöön. Jos joidenkin mallien välinen ero ei ole merkityksellinen itsesääntelytoimen kannalta (eli se ei koske mitään vaatimuksiin liittyvää näkökohtaa), raporteissa voidaan yhdistää samanlaisia malleja, kunhan se ilmoitetaan. Allekirjoittajien raportoimat tiedot voivat erota toisistaan vain siinä määrin kuin niiden sitoumukset eroavat toisistaan.
      Kaikkien allekirjoittajien olisi toimitettava tiedot samassa muodossa riippumattomalle tarkastajalle.
      Toimitustavoissa olisi mahdollisuuksien mukaan hyödynnettävä sähköisiä viestintäkeinoja ottaen samalla huomioon luottamuksellisuutta koskevat vaatimukset ja kaikkiin osapuoliin kohdistuva hallinnollinen rasite.
      Raportoinnin kohteena olevan kauden olisi oltava yksi vuosi. Kunkin allekirjoittajan olisi toimitettava asiakirjat joka vuosi kahden kuukauden kuluessa raportointikauden päättymisestä. Jos riippumaton tarkastaja esittää allekirjoittajille määräajan jälkeen täydentäviä pyyntöjä puuttuvien tietojen toimittamiseksi, näihin olisi vastattava lyhyellä määräajalla, joka olisi täsmennettävä itsesääntelytoimessa.
      
         Noudattamisen todentaminen
      
      Itsesääntelytoimessa olisi annettava riippumattomalle tarkastajalle valtuudet todentaa itsesääntelytoimen vaatimusten noudattaminen
      
                  —
               
               
                  tarkastamalla allekirjoittajien toimittamat asiakirjat,
               
            
                  —
               
               
                  testaamalla tuotteita, ja
               
            
                  —
               
               
                  tutkimalla allekirjoittajien toimitilat.
               
            Riippumattoman tarkastajan olisi päätettävä näiden menetelmien asianmukaisesta yhdistelmästä.
      
         Testaus
      
      Testauksessa todennetaan itsesääntelytoimen piiriin kuuluvien tuotteiden ominaisuudet laboratoriossa suoritettavilla fyysisillä testeillä. Yleisenä sääntönä on, että testit olisi tehtävä riippumattomassa ja mielellään akkreditoidussa laboratoriossa. Vaihtoehtoisesti testejä voidaan suorittaa jonkin allekirjoittajan toimitiloissa, kunhan täysi objektiivisuus voidaan taata.
      Riippumattoman tarkastajan olisi valittava testattavaksi satunnaisesti riittävä määrä tuotteita eri allekirjoittajilta, mieluiten hankkimalla ne vähittäismyyjiltä ei jäsenvaltioista (fyysisesti tai verkkokaupoista). Jos allekirjoittajat toimittavat tuotteet suoraan, niiden ei pitäisi olla mukana näytteiden valinnassa.
      Riippumaton tarkastaja voi valita yksittäisiä malleja tai valita malleja yksittäiseltä allekirjoittajalta, jos jostakin lähteestä saatujen tietojen mukaan kyseiset mallit tai kyseinen allekirjoittaja eivät mahdollisesti noudata vaatimuksia.
      Allekirjoittajien olisi toimitettava riippumattoman tarkastajan pyynnöstä testausta varten tarvittavia asiakirjoja ja tietoja, jos nämä eivät sisälly tuotteen mukana oleviin asiakirjoihin.
      Yksityiskohtaiset testausselosteet kustakin testatusta tuotteesta olisi toimitettava komissiolle ja asianomaiselle allekirjoittajalle.
      
         Tarkastukset
      
      Riippumaton tarkastaja voi suorittaa yksittäisen allekirjoittajan tarkastuksen tällaiseen tarkastukseen oikeuttavien tiettyjen tietojen perusteella. Nämä tietyt tiedot olisi paljastettava asianomaiselle allekirjoittajalle.
      Tarkastusta olisi käytettävä keinona tarkastaa itsesääntelytoimen mukaisten sitoumusten noudattaminen vain, jos muuta kustannustehokkaampaa keinoa ei ole käytettävissä. Tarkastuksen aikana riippumattoman tarkastajan olisi tehtävä vain toimet, jotka ovat välttämättömiä sen tarkastamiseksi, noudattaako allekirjoittaja itsesääntelytoimen mukaisia sitoumuksia.
      Riippumattoman tarkastajan ei pitäisi antaa allekirjoittajalle ennakkovaroitusta tarkastuksesta tai antaa vain lyhyt varoitusaika. Allekirjoittajan olisi annettava kaikki pyydetty tuki.
      Riippumattoman tarkastajan olisi lähetettävä tarkastusraportin luonnos asianomaiselle allekirjoittajalle kommentoitavaksi kuukauden kuluessa tarkastuksesta. Allekirjoittajan olisi toimitettava kommenttinsa kahden viikon kuluessa raporttiluonnoksen saamisesta. Riippumattoman tarkastajan olisi tarvittaessa muutettava luonnosraporttia kahden viikon kuluessa allekirjoittajalta saatujen kommenttien huomioon ottamiseksi. Raportti ja tarkastuksen syyt olisi toimitettava komissiolle ja asianomaiselle allekirjoittajalle. Raportin valmistumisen jälkeen pidetyssä ensimmäisessä ohjauskomitean kokouksessa raportista olisi esitettävä tiivistelmä. Tiivistelmässä ei pitäisi paljastaa mitään kaupallisesti arkaluonteisia tietoja, ellei se ole tarpeen noudattamatta jättämisen osoittamiseksi.
      
         Riippumattoman tarkastajan raportti
      
      Riippumattoman tarkastajan olisi laadittava noudattamista koskeva raporttiluonnos ja lähetettävä se ohjauskomitean jäsenille kolmen kuukauden kuluessa raportointijakson päättymisestä. Ohjauskomitean jäsenille pitäisi antaa kaksi viikkoa aikaa toimittaa kommentteja raportista. Riippumattoman tarkastajan olisi toimitettava noudattamista koskeva lopullinen raportti ohjauskomitealle neljän kuukauden kuluessa raportointijakson päättymisestä. Noudattamista koskevan raportin olisi sisällettävä seuraavat:
      
                  —
               
               
                  tietoja tiedonkeruusta ja käytetyistä käsittelymenetelmistä ja mahdollisista raportin laatimisessa kohdatuista vaikeuksista*,
               
            
                  —
               
               
                  asiakirjojen tarkastuksen tulokset*,
               
            
                  —
               
               
                  menetelmä testattavien tuotteiden valintaa varten ja perustelut, jos testaus kohdennettiin tiettyihin malleihin tai allekirjoittajiin*,
               
            
                  —
               
               
                  luettelo testatuista tuotteista ja tiivistelmä yksittäisistä tuloksista,
               
            
                  —
               
               
                  tiivistelmät raportointikaudella tehdyistä tarkastuksista,
               
            
                  —
               
               
                  luettelo allekirjoittajista, jotka eivät noudata vaatimuksia,
               
            
                  —
               
               
                  tiedot syistä mahdolliseen noudattamatta jättämiseen*, ja
               
            
                  —
               
               
                  suositukset tulevia raportointikausia varten.
               
            Itsesääntelytoimessa voidaan täsmentää, että tähdellä (*) merkityt kohdat olisi esitettävä aggregoidussa muodossa niin, että esitetään tiivistelmänä kaikkien allekirjoittajien yhdistetyt tulokset eikä esitetä yksittäisten allekirjoittajien kaupallisia tai luottamuksellisia tietoja. Tällöin yksilölliset raportit, jotka sisältävät tietoja erikseen kustakin allekirjoittajasta näiden seikkojen osalta, olisi toimitettava komissiolle ja asianomaiselle allekirjoittajalle.
      
         Noudattamatta jättäminen
      
      Noudattamatta jättämiseen olisi sovellettava porrastettuja seuraamuksia.
      Allekirjoittajaan, joka ei toimita noudattamista koskevaa raporttiaan riippumattomalle tarkastajalle, olisi kohdistettava riippumattoman tarkastajan suorittama tarkastus kyseistä raportointikautta seuraavana vuotena. Jos noudattamista koskeva raportti jätetään toistuvasti toimittamatta, allekirjoittaja olisi suljettava välittömästi itsesääntelytoimen ulkopuolelle.
      Allekirjoittajaa, joka riippumattoman tarkastajan tarkastuksen tai noudattamista koskevan raportin mukaan ei ole noudattanut itsesääntelytoimen vaatimuksia, olisi vaadittava toteuttamaan korjaavia toimia. Jos noudattamatta jättäminen jatkuu yli kuusi kuukautta riippumattoman tarkastajan raportin jälkeen, allekirjoittaja olisi suljettava välittömästi itsesääntelytoimen ulkopuolelle.
      Puheenjohtajan olisi ilmoitettava ohjauskomitealle kirjallisesti sellaisen allekirjoittajan, joka ei noudata vaatimuksia, toimen ulkopuolelle sulkemisesta viikon kuluessa siitä, kun hän on saanut riippumattomalta tarkastajalta tiedon, jonka mukaan edellytys välittömään ulkopuolelle sulkemiseen täyttyy.
      3.7   Itsesääntelyaloitteen hallinnoimisen kustannustehokkuus
      
      Allekirjoittajien olisi kannettava kaikki riippumattomaan tarkastajaan ja tämän toimintaan, verkkosivustoon ja ohjauskomitean toimintaan liittyvät kustannukset, lukuun ottamatta komission edustajien ja muiden tarkkailijoiden kuin riippumattoman tarkastajan osallistumiseen liittyviä kustannuksia.
      Itsesääntelytoimessa olisi kannustettava allekirjoittajia jakamaan asiantuntemusta, kokemuksia, tietoja ja hyviä toimintatapoja muiden ekologista suunnittelua koskevien itsesääntelytoimien allekirjoittajien kanssa.
      3.8   Kestävyys
      
      Itseääntelytoimessa olisi ilmoitettava sen toimintatavoitteet. Niiden olisi oltava johdonmukaisia direktiivin tavoitteiden kanssa.
      3.9   Kannustimien yhdenmukaisuus
      
      Ehdotetun itsesääntelytoimen olisi oltava johdonmukainen muiden kansallisen tason tekijöiden ja kannustimien kanssa.
      
         (1)  EU-agenda: paremmalla sääntelyllä parempiin tuloksiin (COM(2015) 215).
      
         (2)  Ks. direktiivin johdanto-osan 18–21 kappale, 15 artiklan 3 kohdan b alakohta ja 17 artikla.
      
         (3)  Direktiivin liite VIII.
      
         (4)  COM(2012) 684, COM(2013) 23 ja COM(2015) 178.
      
         (5)  https://ec.europa.eu/digital-agenda/best-practice-principles-better-self-and-co-regulation
      
         (6)  Euroopan parlamentin ja neuvoston direktiivi 2010/30/EU, annettu 19 päivänä toukokuuta 2010, energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin (EUVL L 153, 18.6.2010, s. 1).
      
         (7)  Euroopan parlamentin ja neuvoston asetus (EY) N:o 66/2010, annettu 25 päivänä marraskuuta 2009, EU-ympäristömerkistä (EUVL L 27, 30.1.2010, s. 1).
      
         (8)  EU:n tuotesääntöjen täytäntöönpano-oppaassa (nk. sininen opas) selitetään, mitä markkinoille saattamisella ja käyttöönotolla tarkoitetaan (http://ec.europa.eu/DocsRoom/documents/4942/).